b'\n_START_ARTICLE_\nDa Vincijeva \xc5\xa1ifra (roman)\n_START_SECTION_\nVsebina\n_START_PARAGRAPH_\nKnjiga govori o poskusu razre\xc5\xa1itve umora Jacquesa Sauni\xc3\xa8ra, kustosa v pari\xc5\xa1kem Louvru. Najdejo ga ustreljenega, le\xc5\xbee\xc4\x8dega v polo\xc5\xbeaju Vitruvijevega \xc4\x8dloveka, kot ga je upodobil Leonardo da Vinci, na tleh ene dvoran Louvra. Na telesu ima z lastno krvjo napisano sporo\xc4\x8dilo. Francoski in\xc5\xa1pektor Bezu Fache za umor sumi Roberta Langdona, profesorja simbologije na Univerzi Harvard, ki je bil na ve\xc4\x8der umora dogovorjen za sestanek s Sauni\xc3\xa8rom. Pred aretacijo ga re\xc5\xa1i Sophie Neveu, vnukinja umorjenega, sicer kriptologinja pri francoski policiji. Skupaj pobegneta in sledita Sauni\xc3\xa8rovim namigom, ki naj bi ju pripeljali do skrivnosti svetega grala._NEWLINE_Namigi so tesno povezani z da Vincijevimi deli, denimo Mono Liso in Zadnjo ve\xc4\x8derjo. Sauniere je bil vrhovni \xc4\x8dlan Sionskega priorstva, skupine, katere cilj naj bi bil varovati skrivnost svetega grala in jo razkriti ob primernem \xc4\x8dasu, proti \xc4\x8demur se bori Rimskokatoli\xc5\xa1ka cerkev, posebno organizacija Opus Dei. Njen \xc4\x8dlan, albin Silas, ubije vse 4 vrhovne \xc4\x8dlane priorstva. Sveti gral naj v resnici ne bi bil kelih, iz katerega je pil Jezus Kristus ob zadnji ve\xc4\x8derji, temve\xc4\x8d \xc5\xbeenska, Marija Magdalena, ki naj bi bila nosilka Kristusovega rodu. Gral naj bi vklju\xc4\x8deval tudi resni\xc4\x8dna pri\xc4\x8devanja in evangelije (glejte Evangelij po Toma\xc5\xbeu), ki niso bili vklju\xc4\x8deni v Biblijo, saj govorijo, da je bil Kristus poro\xc4\x8den in imel otroka z Marijo Magdaleno. \xc4\x8ca\xc5\xa1\xc4\x8denje \xc5\xbeenskega spola naj bi katoli\xc5\xa1ka cerkev na nikejskem koncilu potla\xc4\x8dila in skrivnost varovala, odkritje svetega grala pa bi temu nasprotovalo._NEWLINE_Kljub avtorjevi trditvi, da so podatki o tajnih organizacijah, obredih, dokumentih in umetni\xc5\xa1kih delih v knjigi resni\xc4\x8dna dejstva, je vrsta zgodovinarjev in teologov opozorila, da to \xc5\xa1e zdale\xc4\x8d ne dr\xc5\xbei. (\xc4\x8dlanek CNN s seznamom nekaterih ve\xc4\x8djih neto\xc4\x8dnosti, \xc4\x8dlanek v angle\xc5\xa1ki Wikipediji). Mnoge omenjene organizacije (z Opus Dei v ospredju) so po izidu knjige objavile proteste proti domnevno neresni\xc4\x8dnim navedbam v knjigi.'